MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 79/373/EØF om handel med foderblandinger

2000/0015 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 79/373/EØF om handel med foderblandinger

I. SAGSFORLØB

1. Kommissionen forelagde den 7. januar 2000 i henhold til EF-traktatens artikel 251, stk. 2, og artikel 152 Europa-Parlamentet og Rådet et forslag til direktiv om ændring af direktiv 79/373/EØF om handel med foderblandinger [1] (KOM(1999)744 endelig udg. - 2000/0015 COD)

[1] EFT L 86 af 6.4.1979, s. 30.

2. Den 29. marts 2000 afgav Det Økonomiske og Sociale Udvalg udtalelse om forslaget [2].

[2] EFT C 140 af 18.5.2000, s. 12.

3. Den 13. september 2000 vedtog Udvalget om Landbrug og Udvikling af Landdistrikter zu Baringdorf-betænkningen og godkendte Kommissionens forslag med 5 ændringsforslag.

4. På plenarmødet den 2.-6. oktober 2000 godkendte Europa-Parlamentet Kommissionens forslag med 5 ændringsforslag.

5. Kommissionen accepterede 4 af Europa-Parlamentets 5 ændringsforslag og indarbejdede dem i det ændrede forslag til Europa-Parlamentets og Rådets direktiv [3].

[3] KOM(2000)780 ved habilitationsprocedure (PH(2000)5349).

6. Rådet fastlagde sin fælles holdning den 19. december 2000 i medfør af traktatens artikel 251.

II. FORMÅLET MED FORSLAGET

Rådets direktiv 79/373/EØF om handel med foderblandinger indeholder bestemmelser om mærkning af foderblandinger.

Forslaget har til formål at sikre, at husdyrbrugerne bliver informeret om foderblandingernes sammensætning, ved at der indføres en obligatorisk erklæring med detaljerede kvantitative og kvalitative oplysninger ("åben deklaration").

Ændringerne af direktiv 79/373/EØF tager sigte på følgende:

1. Angivelse af alle ingredienser, der er anvendt ved fremstillingen af foderblandinger, med angivelse for hvert af dem, hvor meget der er deraf i foderstoffet.

2. Afskaffelse af muligheden for, at materialer kan angives ved ingredienskategorien.

3. Meddelelse om batchnummer.

III. KOMMISSIONENS HOLDNING TIL RÅDETS FÆLLES HOLDNING

Det mest omdiskuterede punkt i forbindelse med udarbejdelse af en fælles holdning har været angivelsen af den nøjagtige mængder af ingredienserne i foderblandingen, som de fleste af medlemsstaterne var imod.

Rådet og Kommissionen blev enige om, at indholdet af de enkelte ingredienser, som angives med deres nøjagtige betegnelse, skal oplyses inden for 5 procentkategorier.

IV. KONKLUSIONER

Rådet accepterede ligeledes de fire ændringsforslag fra Europa-Parlamentet, som Kommissionen havde accepteret i sit ændrede forslag.

Kommissionen kan tilslutte sig Rådets fælles holdning, fordi alle ingredienserne stadig skal angives på mærkningen med deres nøjagtige betegnelse, og fordi det også er sikret, at husdyrbrugerne har adgang til alle fornødne oplysninger om foderets sammensætning.

Denne kombinerede løsning svarer efter Kommissionens opfattelse stort set til det oprindelige forslag.

Rådet vedtog den fælles holdning enstemmigt.

V. KOMMISSIONENS ERKLÆRINGER

Kommissionen har ikke fremsat nogen ensidige erklæringer.

Udfærdiget i Bruxelles, den

På Kommissionens vegne

Formand